ბაზილეა შლინკი

დედა ბაზილეა შლინკი, დაბადებით კლარა შლინკი (დ. 21 ოქტომბერი, 1904, დარმშტადტი, გერმანია — გ. 21 მარტი, დარმშტადტი) — ლუთერანი გერმანელი სასულიერო მოღვაწე და მწერალი. დედა მარტირია მადაუსთან ერთად იყო დარმშტადტ-ებერშტადტში ევანგელისტური წმინდა მარიამ ღვთისმშობლის დების თანამეგობრობის დამფუძნებელი.

ცხოვრება
ბრაუნშვაიგისა და დარმშტადტის ლიცეუმებში სწავლის შემდეგ, 1923 წლიდან მან სწავლა განაგრძო კასელის ფრიობელის სემინარში, ხოლო 1924 წლიდან — ბერლინში, შიდა მისიონრების სოციალური ქალთა სკოლაში. 1929 წელს იგი გახდა მასწავლებელი მისიონერულ სახლში „მალხე“ ბად ფრეინვალდეში (ოდერი), სადაც ასწავლიდა გერმანულ ენას, ფსიქოლოგიასა და ეკლესიის ისტორიას. გამოცდის ჩაბარების შემდეგ, 1930 წლიდან ბერლინსა და ჰამბურგში სწავლობდა ფსიქოლოგიას, ხელოვნების ისტორიასა და ფილოსოფიას. სწავლა დაასრულა რელიგიის ფსიქოლოგიის დისერტაციით თემაზე: „ცოდვის ცნობიერების მნიშვნელობა რელიგიურ ბრძოლებში ქალ მოზარდებში“.

ბასილეა შლინკი თეოლოგიის პროფესორის, ედმუნდ შლინკის და იყო. მისი მამა, ვილჰელმ შლინკი, მექანიკის პროფესორი იყო. ის ასევე მწერალ ბერნჰარდ შლინკის დეიდა იყო.

მარიამის ევანგელისტური დაძმობილება
1947 წლის 30 მარტს მან დარმშტადტში ერიკა მადაუსთან ერთად დააარსა "მარიის" დების ევანგელისტური გაერთიანება. 1948 წელს დამფუძნებლები და პირველი შვიდი და ოფიციალურად მიიღეს ორდენში. ამის შემდეგ კლარა შლინკს დედა ბაზილეა, ხოლო ერიკა მადაუსს დედა მარტირია ეწოდათ.

დამფუძნებლობის წინარე პერიოდში და პირველი წლების განმავლობაში მათ მხარს უჭერდა მეთოდისტთა ზედამხედველი პაულ რიდინგერი, რომელიც 1949 წელს გარდაიცვალა. პირველ დებთან ერთად დედა ბაზილეამ და დედა მარტირიამ დარმშტადტ-ებერშტადტში, ჰაიდელბერგერის ლანდშტრასეზე მდებარე ტერიტორიაზე „ქანაანი“ ააშენეს. პირველი შენობა იყო დედათა სახლის სამლოცველო რომელიც ომის დროს განადგურებული დარმშტადტის ნანგრევების ქვებით აიგო.

მსახურება
"მარიის" დების მეგობართა წრის გავლენით დედა ბაზილეამ დაიწყო ომის წლებში წარმოთქმული თავისი ქადაგებების ტექსტების გამოქვეყნება. ამან თანდათან ჩამოაყალიბა მზარდი გამომცემლობა; მისი წიგნები და ბროშურები სხვადასხვა ენაზე გამოიცა. ე.წ. „ძირითადი სიტყვები“ — მოკლე და ზუსტი სულიერი გამონათქვამები ევანგელიზაციისთვის — 100 ენაზე ითარგმნა.

თავისი წერილებით, სიმღერებითა და დების თანამეგობრობის მსახურებით დედა ბაზილეას ხმა მნიშვნელოვანი გახდა სულიერების განხრით. მისი გზავნილი მიმართულია იმ ადამიანებისკენ, რომლებიც მამა ღმერთთან და იესო ქრისტესთან უფრო ღრმა ურთიერთობის ძიებაში არიან, იგი ხაზს უსვამს ისეთ თემებს, როგორიცაა: იესოს სიყვარულის გამო ჯვრის გზაზე გაყოლა, მონანიება და სინანული, იესოს მეორედ მოსვლა, ღმერთის ხსნის გზა ისრაელისთვის, და იესოს მიმართ „პირველ, საპატარძლო სიყვარულთან“ დაბრუნება.

დედა ბაზილეა ადრეული დროიდანვე მუშაობდა იუდევლებსა და ქრისტიანებს შორის შერიგებისთვის და ეხმარებოდა ებრაელ ხალხს. მას შემდეგ, რაც მან, როგორც „გერმანიის ქრისტიანი სტუდენტების მოძრაობის რაიხის ხელმძღვანელმა“, უარი თქვა არიული პარაგრაფის მიხედვით ებრაული წარმოშობის ქრისტიანი სტუდენტების გარიცხვაზე, 1933 და 1935 წლებში ორჯერ დაასმინეს და გესტაპომ დაკითხა. მიუხედავად საფრთხისა, მან გააგრძელა ქადაგება და კვლავ საუბრობდა ისრაელსა და ებრაელებზე, როგორც ღმერთის მიერ არჩეულ ხალხზე განსაკუთრებული მისიის მქონედ სხვა ერებს შორის.

1950-იანი წლების დასაწყისში საკონცენტრაციო ბანაკების გათავისუფლების შესახებ ცნობებმა ამ გაერთიანებაში გამოიწვია გერმანელი ხალხის დანაშაულის უფრო ღრმა გაცნობიერება ებრაელების მიმართ, ამ კონტექსტში 1958 წელს გამოვიდა წიგნი „ისრაელი — ჩემი ხალხი“. 1961 წელს წმინდა მიწაზე დაარსდა პირველი ფილიალი სახელწოდებით „ბეით ავრაჰამი“.